Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ περί της σύναψης συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στους τομείς της τριτοβάθμιας εκπαίδευσης και της επαγγελματικής εκπαίδευσης και κατάρτισης

ΑΙΤΙΟΛΟΓΙΚΗ ΕΚΘΕΣΗ

I. εισαγωγη

1. Η συνθήκη για την ίδρυση της Ευρωπαϊκής Κοινότητας καλεί την Κοινότητα και τα κράτη μέλη να αναπτύξουν συνεργασία με τρίτες χώρες στους τομείς της εκπαίδευσης και της επαγγελματικής κατάρτισης. Η συνεργασία αυτή πρέπει να εντάσσεται στα πλαίσια της γενικής ανάπτυξης μιας ποιοτικής εκπαίδευσης στην Κοινότητα και της εφαρμογής μιας πολιτικής για την επαγγελματική κατάρτιση, με ταυτόχρονο πλήρη σεβασμό των αρμοδιοτήτων των κρατών μελών όσον αφορά το περιεχόμενο και την οργάνωση.

2. Τα υφιστάμενα και τα προηγούμενα προγράμματα της Ευρωπαϊκής Κοινότητας για την εκπαίδευση και την επαγγελματική κατάρτιση είχαν και εξακολουθούν να έχουν μια ιδιαίτερα θετική επίδραση στην ανάπτυξη των πολιτικών και των συστημάτων των κρατών μελών για την εκπαίδευση και την επαγγελματική κατάρτιση. Έχουν συμβάλλει στην ανάδειξη του ευρωπαϊκού χώρου εκπαίδευσης και επαγγελματικής κατάρτισης, μέσω, κυρίως, της ενθάρρυνσης της κινητικότητας και της αύξησης της αναγνώρισης των περιόδων σπουδών και κατάρτισης, όπως επίσης και μέσω της δημιουργίας διεθνικών δικτύων διαρθρωτικής συνεργασίας.

3. Η Επιτροπή, στο λευκό της βιβλίο "Διδασκαλία και μάθηση: προς την κοινωνία της γνώσης", που δημοσιεύθηκε το 1995, αναφέρει ότι η ανάδυση της κοινωνίας της γνώσης εμπεριέχει την ενθάρρυνση απόκτησης νέων γνώσεων και, για το σκοπό αυτό, την παροχή κινήτρων για μάθηση, με κάθε ευκαιρία.

4. Στα συμπεράσματα του Ευρωπαϊκού Συμβουλίου που συνήλθε στη Λισσαβώνα (23-24 Μαρτίου 2000) επισημαίνεται το γεγονός ότι η Ευρωπαϊκή Ένωση αντιμετωπίζει μεγάλες αλλαγές που οφείλονται στην παγκοσμιοποίηση καθώς επίσης και τις προκλήσεις της νέας οικονομίας που βασίζεται στη γνώση. Για να μπορέσει η Ευρώπη να ανταποκριθεί στις προκλήσεις και να αξιοποιήσει τις δυνατότητες που προσφέρει αυτό το ραγδαία μεταβαλλόμενο περιβάλλον - από πλευράς οικονομικής ανάπτυξης, αύξησης της απασχόλησης και κοινωνικής ευημερίας - θα πρέπει τα συστήματα εκπαίδευσης και επαγγελματικής κατάρτισης των κρατών μελών να προσαρμοστούν στις απαιτήσεις της οικονομίας της γνώσης.

5. Σε αυτήν τη νέα εποχή της παγκοσμιοποίησης και αλληλεξάρτησης, η αναζήτηση εκ μέρους της Κοινότητας νέων στρατηγικών στον τομέα της εκπαίδευσης και της επαγγελματικής κατάρτισης δεν μπορεί να περιοριστεί μόνο στα γεωγραφικά όρια της Ευρωπαϊκής Κοινότητας ή της ευρύτερης Ευρώπης. Πόσο μάλλον, πρέπει να διεξαχθεί σε συνεργασία με χώρες και περιφέρειες εκτός της Ευρωπαϊκής Κοινότητας και κυρίως με αυτές των οποίων τα συστήματα εκπαίδευσης και επαγγελματικής κατάρτισης έχουν επιτύχει ένα υψηλό βαθμό ανάπτυξης.

6. Η παρουσία ξένων σπουδαστών, ασκούμενων και προσωπικού σε μια συγκεκριμένη χώρα αποτελεί όλο και περισσότερο ένδειξη της αξίας που προσδίδεται στα συστήματα εκπαίδευσης και επαγγελματικής κατάρτισης αυτής της χώρας. Ταυτόχρονα, για τη χώρα αυτή, η παρουσία ξένων σπουδαστών, ασκούμενων και ακαδημαϊκού προσωπικού εκτιμάται όλο και περισσότερο ως πηγή νέων ιδεών και δυνητικού εμπλουτισμού των συστημάτων εκπαίδευσης και κατάρτισης που διαθέτει η εν λόγω χώρα. Τα συστήματα συνεργασίας με τρίτες χώρες, στους τομείς της εκπαίδευσης και της επαγγελματικής κατάρτισης, μπορούν να συμβάλλουν στην καλύτερη κατανόηση των προτύπων που καθορίζουν την παγκόσμια κινητικότητα στον ακαδημαϊκό τομέα και στον τομέα της επαγγελματικής κατάρτισης και να προβάλλουν μια πιο δυναμική και ελκυστική εικόνα του ευρωπαϊκού χώρου μάθησης, σε σπουδαστές και σε εκπαιδευτικό και διοικητικό προσωπικό τρίτων χωρών. Μπορούν επίσης να οδηγήσουν άμεσα στη δημιουργία δυνατοτήτων απασχόλησης, τόσο στην Κοινότητα όσο και αλλού.

7. Επομένως, η συνεργασία με τρίτες χώρες, όπως προβλέπεται από τα άρθρα 149 παρ. 3 και 150 παρ. 3 της συνθήκης ΕΚ, δεν αποτελεί πλέον επιλογή αλλά αναγκαία διάσταση της συνολικής στρατηγικής της Κοινότητας στους τομείς της εκπαίδευσης και της επαγγελματικής κατάρτισης.

8. Επίσης, η συνεργασία σε τομείς όπως η εκπαίδευση και η επαγγελματική κατάρτιση συμβάλλει στην ενίσχυση των σχέσεων με τρίτες χώρες. Η εδραίωση της Ευρωπαϊκής Κοινότητας στη διεθνή σκηνή πρέπει να συνοδεύεται από συγκεκριμένες και θετικές ενέργειες συνεργασίας.

9. Η παρούσα πρόταση για την ανανέωση της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για τη θέσπιση προγράμματος συνεργασίας στην τριτοβάθμια εκπαίδευση και την επαγγελματική κατάρτιση πρέπει να ειδωθεί μέσα σε αυτό το γενικό πλαίσιο. Συγκεκριμένα, οι ΗΠΑ είναι μια αναγνωρισμένη πρωτοπόρος οικονομικά χώρα και διαδραματίζουν εξέχοντα ρόλο στην ανάδυση της οικονομίας που βασίζεται στη γνώση και στη διαδικασία της παγκοσμιοποίησης. Η συνεργασία σε αυτούς τους τομείς θα προσφέρει αμοιβαία οφέλη.

10. Οι αλλαγές που σημειώθηκαν στη διεθνή σκηνή κατά την τελευταία δεκαετία οδήγησαν στην αναθεώρηση της παραδοσιακής εταιρικής σχέσης μεταξύ της Ευρωπαϊκής Κοινότητας και των Ηνωμένων Πολιτειών της Αμερικής. Ως αποτέλεσμα αυτού, τόσο η Ευρωπαϊκή Κοινότητα όσο και οι ΗΠΑ δεσμεύτηκαν, μεταξύ άλλων, για την ενεργό ενθάρρυνση δημιουργίας στενότερων δεσμών ανάμεσα στους πολίτες και στις δύο πλευρές του Ατλαντικού.

11. Η υφιστάμενη συμφωνία [4] αποδείχθηκε ένα πολύ θετικό στοιχείο των διατλαντικών σχέσεων και έχει αναγνωριστεί και από τις δύο πλευρές ως μια πολύ συγκεκριμένη συμβολή στην ανάπτυξη της φιλίας και της κατανόησης μεταξύ των πολιτών και των θεσμών της Ευρωπαϊκής Κοινότητας και των ΗΠΑ. Κατ' αυτόν τον τρόπο αποτελεί έκφραση της νέας εταιρικής σχέσης. Η συνεργασία που αναπτύχθηκε στα πλαίσια της συμφωνίας ήταν πολύ επιτυχής σε ό,τι αφορά τη δημιουργία καινοτόμων και διαρθρωτικών θεσμικών δεσμών, οι οποίοι προσδίδουν μια σαφή προστιθέμενη αξία στα υφιστάμενα συστήματα διμερούς συνεργασίας. Η προτεινόμενη ανανέωση της συμφωνίας βασίζεται στα αποτελέσματα αυτά και επιδιώκει την εδραίωσή τους.

[4] ΕΕ L 279, της 22.11.1995.

II. ιστορικο

1. Σε συνέχεια της υπογραφής της διατλαντικής διακήρυξης, το 1990, από την Ευρωπαϊκή Κοινότητα και τα κράτη μέλη της, η Επιτροπή υπέβαλε στο Συμβούλιο μια ανακοίνωση [5] σχετικά με δυνατούς τρόπους συνεργασίας μεταξύ της Ευρωπαϊκής Κοινότητας και των ΗΠΑ στους τομείς της εκπαίδευσης και της κατάρτισης. Στη συνέχεια, το Συμβούλιο κάλεσε την Επιτροπή να προετοιμάσει ένα σχέδιο συμφωνίας με τις Ηνωμένες Πολιτείες. Το 1993 ξεκίνησε μια διερευνητική φάση συνεργασίας, στην οποία συμμετείχαν ιδρύματα τριτοβάθμιας εκπαίδευσης από την Ευρωπαϊκή Κοινότητα και τις ΗΠΑ. Το Ευρωπαϊκό Κοινοβούλιο υποστήριξε τις προσπάθειες, ενθαρρύνοντας την ανάπτυξη της συνεργασίας με τρίτες χώρες γενικά και, ως συναρμόδια επί του προϋπολογισμού αρχή, με την ανάπτυξη του δοκιμαστικού σχεδίου συγκεκριμένα.

[5] SEC (92) 1023 τελ.

2. Βάσει των θετικών εμπειριών από αυτή τη δοκιμαστική φάση, το 1995 συνάφθηκε η υφιστάμενη συμφωνία μεταξύ της Ευρωπαϊκής Κοινότητας και των ΗΠΑ για τη θέσπιση προγράμματος συνεργασίας στους τομείς της τριτοβάθμιας εκπαίδευσης και της επαγγελματικής κατάρτισης, διάρκειας πέντε ετών (1995-2000). Αμέσως μετά, το 1995, εγκρίθηκαν η νέα διατλαντική ατζέντα και το κοινό σχέδιο δράσης ΕΚ/ΗΠΑ, θα πρέπει δε να σημειωθεί ότι στο κοινό σχέδιο δράσης ΕΚ/ΗΠΑ, στη δράση IV - Δημιουργία διατλαντικών γεφυρών - αναγνωρίζεται η αξία της συμφωνίας ως καταλύτη για ένα ευρύ φάσμα νεωτεριστικών δραστηριοτήτων συνεργασίας με άμεσο όφελος για τους σπουδαστές και τους εκπαιδευτικούς.

3. Όπως αναφέρεται στη συμφωνία, οι δύο πρώτοι στόχοι για το πρόγραμμα συνεργασίας του 1995 ήταν: η προώθηση της αμοιβαίας κατανόησης μεταξύ των πολιτών της Ευρωπαϊκής Κοινότητας και των ΗΠΑ και η βελτίωση της ποιότητας στην ανάπτυξη του ανθρώπινου δυναμικού τόσο στην ΕΚ όσο και στις ΗΠΑ. Το πρόγραμμα επιδίωξε τους στόχους του κυρίως μέσω της διαρθρωτικής συνεργασίας που αναπτύχθηκε από μικτές κοινοπραξίες και είχε στο επίκεντρό της το σπουδαστή. Οι μικτές κοινοπραξίες απαρτίζονταν από τρεις ενεργούς εταίρους από κάθε πλευρά, συμπεριλαμβανομένων τουλάχιστον δύο ιδρυμάτων τριτοβάθμιας εκπαίδευσης ή κατάρτισης από κάθε πλευρά, που προέρχονταν από διάφορα κράτη μέλη της Κοινότητας και διάφορες Πολιτείες των ΗΠΑ.

4. Η εσωτερική παρακολούθηση της προόδου, η οποία συνοδεύτηκε από μια ανεξάρτητη αξιολόγηση, το 1999, κατέδειξε την προστιθέμενη αξία της συνεργασίας ΕΚ/ΗΠΑ, η οποία:

- συμβάλλει στην ενίσχυση των ενδοκοινοτικών δεσμών.

- συμπληρώνει και διαφοροποιεί τις παραδοσιακές διμερείς συμφωνίες συνεργασίας.

- προσφέρει ένα πεδίο δοκιμής κοινοτικών μεθόδων συνεργασίας, όπως η χρήση πολυμερών δικτύων ή του ευρωπαϊκού συστήματος μεταφοράς ακαδημαϊκών μονάδων.

- παρέχει ένα ευρύτερο πλαίσιο για την ανάπτυξη νέων στρατηγικών και μεθοδολογιών στον τομέα της εκπαίδευσης και της κατάρτισης.

- παρέχει ένα πλαίσιο για μια συνεχή διμερή συνεργασία στην οποία συμμετέχουν η ΕΚ, τα κράτη μέλη της και οι ΗΠΑ.

5. Βάσει της εσωτερικής αξιολόγησης και των αποτελεσμάτων της εξωτερικής αξιολόγησης, η Επιτροπή διαπίστωσε ότι:

- η προσέγγιση με βάση ένα πολυμερές δίκτυο (μικτές κοινοπραξίες) καθώς και η εστίαση σε σπουδαστές, συνέβαλαν με επιτυχία στην επίτευξη των στόχων του προγράμματος.

- παρ' όλα αυτά, πρέπει να δοθεί μεγαλύτερη έμφαση στην αναγνώριση των περιόδων σπουδών και κατάρτισης, στα πλαίσια των σχεδίων.

- η συνεργασία στον τομέα της επαγγελματικής κατάρτισης δεν παρουσίασε σημαντική πρόοδο και θα χρειαστεί μια πιο ενεργή και προσαρμοσμένη στις ανάγκες προσέγγιση.

- προκειμένου να επιτευχθούν όλα αυτά, θα πρέπει να διατεθούν στο πρόγραμμα μεγαλύτεροι οικονομικοί πόροι.

6. Στα πλαίσια διερευνητικών συνομιλιών διαπιστώθηκε η σταθερή βούληση των ΗΠΑ για συνέχιση και διεύρυνση της υφιστάμενης συνεργασίας.

7. Βάσει όλων των προαναφερθέντων, η Επιτροπή υπέβαλε συστάσεις για απόφαση του Συμβουλίου που θα την εξουσιοδοτεί να διαπραγματευτεί την ανανέωση της υφιστάμενης συμφωνίας του 1995 [6]. Η απόφαση αυτή εκδόθηκε από το Συμβούλιο στις 22 Μαΐου 2000.

[6] SEC (99) 2075 τελ.

8. Οι διαπραγματεύσεις διεξήχθησαν στην Ουάσιγκτον στις 10-11 Ιουλίου 2000 και κατέληξαν στο συνημμένο σχέδιο συμφωνίας.

III. περιγραφη του προγραμματοσ

1. Το πρόγραμμα συνάδει με τις οδηγίες διαπραγμάτευσης που εξέδωσε το Συμβούλιο και αντικατοπτρίζει και τις απόψεις των ΗΠΑ, όσον αφορά τους στόχους και τα μέσα για την επίτευξή τους. Επομένως:

- περιλαμβάνει τόσο την τριτοβάθμια εκπαίδευση όσο και την επαγγελματική κατάρτιση.

- διατηρεί και ενισχύει την προσέγγιση βάσει ενός πολυμερούς δικτύου (μικτές κοινοπραξίες), ως πρότυπο συνεργασίας: οι μικτές κοινοπραξίες θα συσταθούν με τη συμμετοχή τουλάχιστον τριών εταίρων από τρία κράτη μέλη της ΕΚ και τρεις εταίρους από τις Πολιτείες των ΗΠΑ. θα χρηματοδοτηθούν για μια περίοδο διάρκειας έως τριών ετών.

- παρέχει - μέσω προπαρασκευαστικών ενεργειών και ενεργειών ανάπτυξης σχεδίων - ένα μηχανισμό για την ανάπτυξη μιας καινοτόμου συνεργασίας, όσον αφορά τους εταίρους και τα θέματα, που έχει σχεδιαστεί κυρίως για την ενθάρρυνση της μεγαλύτερης συμμετοχής του τομέα της επαγγελματικής κατάρτισης.

- προβλέπει σαφώς τη χορήγηση υποτροφιών Fulbright/Ευρωπαϊκής Ένωσης, ως έναν από τους άξονες της συνεργασίας ΕΚ/ΗΠΑ.

- παρέχει ένα πλαίσιο ευρύτερης συνεργασίας στους τομείς της εκπαίδευσης και της κατάρτισης με την εφαρμογή συμπληρωματικών μέτρων.

IV. συμπληρωματικοτητα και επικουρικοτητα

1. Το πρόγραμμα θα συνεχίσει να βασίζεται σε ενδοκοινοτικούς δεσμούς, ενισχύοντας έτσι την ευρωπαϊκή διάσταση της εκπαίδευσης και, ταυτόχρονα, θα συμβάλλει στη διαφοροποίηση της υφιστάμενης διμερούς συνεργασίας ανάμεσα στις ΗΠΑ και τα κράτη μέλη.

2. Το πρότυπο συνεργασίας που βασίζεται σε μικτές κοινοπραξίες θα βοηθήσει τα ιδρύματα τριτοβάθμιας εκπαίδευσης και επαγγελματικής κατάρτισης που διαθέτουν ήδη εμπειρία σε συγκεκριμένους τομείς της διατλαντικής συνεργασίας να περάσουν σε νέους τομείς. Θα επιτρέψει επίσης τη συμμετοχή ιδρυμάτων που δεν διαθέτουν σχετική εμπειρία, αποκομίζοντας έτσι αξιόλογη εμπειρία, είτε ως επικεφαλής είτε ως εταίροι σχεδίων. Τα συμπληρωματικά μέτρα θα αυξήσουν τα οφέλη που παρέχει το πρόγραμμα, θα επιτρέψουν τον πειραματισμό με νέες μορφές συνεργασίας στον τομέα της εκπαίδευσης και της κατάρτισης και θα συμβάλλουν στην ανάπτυξη συνεργιών με άλλες συναφείς κοινοτικές πρωτοβουλίες στις οποίες συμμετέχουν και οι ΗΠΑ.

3. Από την υποστήριξη που παρέχεται μέσω του προγράμματος θα επωφεληθούν κυρίως ιδρύματα επαγγελματικής κατάρτισης. Ενώ η ενδοκοινοτική συνεργασία στον τομέα της επαγγελματικής κατάρτισης είναι αρκετά αναπτυγμένη, τα ιδρύματα επαγγελματικής κατάρτισης δεν είναι τόσο καλά εξοπλισμένα για διατλαντική συνεργασία όσο τα ιδρύματα της τριτοβάθμιας εκπαίδευσης. Θα πρέπει να δοθούν πραγματικές ευκαιρίες στον τομέα της επαγγελματικής κατάρτισης και σε αυτούς που συμμετέχουν στον τομέα αυτό, για να επωφεληθούν από τα θετικά αποτελέσματα που μπορεί να έχει η διατλαντική συνεργασία.

4. Με την πολυμερή συνεργασία, η οποία περιλαμβάνει την πολιτιστική και γλωσσική προετοιμασία, καθώς και με τη χορήγηση υποτροφιών Fulbright, το πρόγραμμα θα συμβάλλει στην αύξηση της κατανόησης της πολιτιστικής και γλωσσικής ποικιλομορφίας της Ευρωπαϊκής Κοινότητας.

5. Η μικτή επιτροπή του προγράμματος θα αποτελεί ένα φόρουμ πολυμερών συζητήσεων, προς όφελος των αρμόδιων αρχών των εμπλεκομένων πλευρών.

V. συμπερασματα

1. Το πρόγραμμα, το οποίο ανανεώνεται με το σχέδιο συμφωνίας που επισυνάπτεται του παρόντος σχεδίου απόφασης του Συμβουλίου, θα συμπληρώσει την υφιστάμενη κοινοτική συνεργασία στους τομείς της εκπαίδευσης και της επαγγελματικής κατάρτισης και θα σεβαστεί πλήρως τις διμερείς ενέργειες των κρατών μελών. Το πρόγραμμα θα προσφέρει ένα πλαίσιο έρευνας για την ανεύρεση καινοτόμων λύσεων όσον αφορά τις προκλήσεις που θέτει η οικονομία που βασίζεται στη γνώση, μέσω της συνεργασίας που θα έχει ως επίκεντρο το σπουδαστή και άλλων ενεργειών συνεργασίας με μακροπρόθεσμη επίδραση.

2. Το σχέδιο συμφωνίας δίνει συνέχεια στη στρατηγική συνεργασίας, όπως αυτή περιγράφεται στη νέα υπερατλαντική ατζέντα του 1995 και στο κοινό σχέδιο δράσης ΕΚ/ΗΠΑ. Η συμφωνία θα συνεχίσει να ενισχύει τους δεσμούς μεταξύ των πολιτών και στις δύο πλευρές του Ατλαντικού.

3. Η Επιτροπή θεωρεί ότι το σχέδιο συμφωνίας είναι αποδεκτό για την Κοινότητα. Συνεπώς, προτείνει στο Συμβούλιο:

α) να εγκρίνει τα αποτελέσματα της διαπραγμάτευσης.

β) να αποφασίσει την υπογραφή της συμφωνίας και

γ) να ξεκινήσει τη διαδικασία σύναψής της.

4. Επομένως, η Επιτροπή προτείνει στο Συμβούλιο την έγκριση της συνημμένης πρότασης απόφασης.

2000/0263 (CNS)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

περί της σύναψης συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στους τομείς της τριτοβάθμιας εκπαίδευσης και της επαγγελματικής εκπαίδευσης και κατάρτισης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 149 και 150 σε συνδυασμό με το άρθρο 300 παρ. 3, πρώτο εδάφιο,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας τα εξής:

(1) Το Συμβούλιο, με την απόφασή του της 22ας Μαΐου 2000, εξουσιοδότησε την Επιτροπή να διαπραγματευτεί συμφωνίες συνεργασίας στον τομέα της τριτοβάθμιας εκπαίδευσης και της επαγγελματικής κατάρτισης ανάμεσα στην Ευρωπαϊκή Κοινότητα, τον Καναδά και τις Ηνωμένες Πολιτείες της Αμερικής.

(2) Η Κοινότητα και οι Ηνωμένες Πολιτείες της Αμερικής αναμένουν να αποκτήσουν αμοιβαία οφέλη από μια τέτοια συνεργασία, η οποία πρέπει, από την πλευρά της Κοινότητας, να είναι συμπληρωματική προς τα διμερή προγράμματα μεταξύ των κρατών μελών και των Ηνωμένων Πολιτειών της Αμερικής και να προσφέρει μια ευρωπαϊκή προστιθέμενη αξία.

(3) Η συμφωνία μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης θα πρέπει να εγκριθεί,

ΑΠΟΦΑΣΙΖΕΙ:

Άρθρο 1

Η συμφωνία μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης εγκρίνεται εξ ονόματος της Κοινότητας.

Το κείμενο της συμφωνίας επισυνάπτεται στην παρούσα απόφαση.

Άρθρο 2

Η αντιπροσωπεία της Ευρωπαϊκής Κοινότητας στη Μικτή Επιτροπή που αναφέρει το άρθρο 6 της συμφωνίας αποτελείται από έναν εκπρόσωπο της Επιτροπής, επικουρούμενο από έναν εκπρόσωπο από κάθε κράτος μέλος.

Άρθρο 3

Ο Πρόεδρος του Συμβουλίου προβαίνει στις γνωστοποιήσεις που προβλέπει το άρθρο 12 της συμφωνίας.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

Τα ποσά που αναφέρονται στο παρόν δημοσιονομικό δελτίο είναι ενδεικτικά. Η Επιτροπή μπορεί να αναθεωρήσει τη θέση της όσον αφορά τους πόρους που διατίθενται για την εν λόγω ενέργεια, βάσει των συμπερασμάτων της σχετικά με τη μελλοντική προσέγγιση της Κοινότητας σε ό,τι αφορά τη συνεργασία στους τομείς της εκπαίδευσης και της κατάρτισης (σχετική ανακοίνωση αναμένεται να εκδοθεί στα τέλη του 2000) και βάσει του νέου σχεδιασμού για το κονδύλιο IV προϋπολογισμού (εξωτερική πολιτική). Τα ετήσια ποσά θα καθοριστούν στα πλαίσια της ετήσιας διαδικασίας επί του προϋπολογισμού.

1. τιτλοσ τησ ενεργειασ

Συμφωνία μεταξύ της Ευρωπαϊκής Κοινότητας και των Ηνωμένων Πολιτειών για την ανανέωση του προγράμματος συνεργασίας στους τομείς της τριτοβάθμιας εκπαίδευσης και της επαγγελματικής εκπαίδευσης και κατάρτισης.

2. σχετικο κονδυλιο του προϋπολογισμου

B7 - 830 - Συνεργασία με τρίτες χώρες

3. νομικη βαση

Τα άρθρα 149, 150 και 300 (2), πρώτη πρόταση και (3), πρώτο εδάφιο, της συνθήκης ΕΚ..

Απόφαση του Συμβουλίου που εξουσιοδοτεί την Επιτροπή να διαπραγματευτεί την ανανέωση των συμφωνιών με τις Ηνωμένες Πολιτείες της Αμερικής και τον Καναδά για συνεργασία στους τομείς της εκπαίδευσης και της κατάρτισης, της 22ας Μαΐου 2000.

4. περιγραφη τησ ενεργειασ

4.1. Γενικός στόχος

Οι γενικοί στόχοι του προγράμματος είναι οι ακόλουθοι:

- Η προώθηση της αμοιβαίας κατανόησης μεταξύ των λαών της Ευρωπαϊκής Κοινότητας και των Ηνωμένων Πολιτειών της Αμερικής, συμπεριλαμβανομένης της ευρύτερης γνώσης των γλωσσών, των πολιτισμών και των θεσμών τους.

- Η βελτίωση της ποιότητας της ανάπτυξης του ανθρώπινου δυναμικού τόσο στην Ευρωπαϊκή Κοινότητα όσο και στις Ηνωμένες Πολιτείες της Αμερικής, συμπεριλαμβανομένης της απόκτησης των δεξιοτήτων που απαιτούνται για την αντιμετώπιση των προκλήσεων της παγκόσμιας οικονομίας που βασίζεται στη γνώση.

4.2. Καλυπτόμενη περίοδος και διαδικασίες ανανέωσης ή επέκτασης

Η συμφωνία είναι πενταετούς ισχύος.

Η συμφωνία μπορεί να ανανεωθεί ή να επεκταθεί ύστερα από γραπτή συμφωνία.

5. καταταξη τησ δαπανησ

5.1. Υποχρεωτική/μη υποχρεωτική δαπάνη

Μη υποχρεωτική δαπάνη

5.2. Διαχωριζόμενες/μη διαχωριζόμενες πιστώσεις

Διαχωριζόμενες πιστώσεις

6. ειδοσ δαπανησ

6.1. Επιδοτήσεις για συγχρηματοδοτούμενες ενέργειες

Συγχρηματοδοτούμενες ενέργειες (επιδοτήσεις) :

- για σχέδια μικτών κοινοπραξιών και προπαρασκευαστικές ενέργειες (μόνο προς τα μέλη που προέρχονται από την Ευρώπη).

- για υποτροφίες στα πλαίσια του προγράμματος Fulbright και του προγράμματος της Ευρωπαϊκής Ένωσης.

- για συμπληρωματικά μέτρα (διασκέψεις, επισκέψεις μελέτης, διάδοση πληροφοριών κ.α.).

Οι Ηνωμένες Πολιτείες θα προσφέρουν αντίστοιχη χρηματοοικονομική υποστήριξη στα μέλη των μικτών κοινοπραξιών που προέρχονται από τις ΗΠΑ για συμπληρωματικά μέτρα. Η Ευρωπαϊκή Κοινότητα και οι ΗΠΑ θα επιδιώξουν την παροχή ισοδύναμης χρηματοοικονομικής συνεισφοράς στο πρόγραμμα Fulbright/Ευρωπαϊκής Ένωσης.

6.2. Δαπάνες για δημόσιες συμβάσεις

100% χρηματοδότηση για την αγορά υπηρεσιών (κυρίως μελέτες, δημοσιεύσεις, εμπειρογνώμονες).

7. δημοσιονομικοσ αντικτυποσ

7.1. Μέθοδος υπολογισμού της συνολικής δαπάνης για την ενέργεια - σε χιλιάδες EUR

Η Επιτροπή έχει προβλέψει ένα ενδεικτικό ποσό ύψους 8,6 εκατ. ευρώ για την πενταετή διάρκεια του προγράμματος.

>ΘΕΣΗ ΠIΝΑΚΑ>

7.2. Ενδεικτική ανάλυση των πιστώσεων υποχρεώσεων - σε χιλιάδες EUR

(ποσά σε τρέχουσες τιμές)

>ΘΕΣΗ ΠIΝΑΚΑ>

7.3. Λειτουργικές δαπάνες για μελέτες, εμπειρογνώμονες κ.α., που περιλαμβάνονται στο μέρος Β του προϋπολογισμού - σε χιλιάδες EUR

(ποσά σε τρέχουσες τιμές)

>ΘΕΣΗ ΠIΝΑΚΑ>

7.4. Χρονοδιάγραμμα των πιστώσεων υποχρεώσεων/πληρωμών - σε χιλιάδες EUR

(ποσά σε τρέχουσες τιμές)

>ΘΕΣΗ ΠIΝΑΚΑ>

8. καταπολεμηση τησ απατης

Όλες οι συμβάσεις, οι συμφωνίες και οι λοιπές νομικές δεσμεύσεις της Επιτροπής και των δικαιούχων κοινοτικής επιδότησης προβλέπουν επιτόπιους ελέγχους από την Επιτροπή και το Ελεγκτικό Συνέδριο και εκχωρούν το δικαίωμα απαίτησης αποδείξεων για όλες τις δαπάνες που πραγματοποιούνται στο πλαίσιο αυτών των συμβάσεων, συμφωνιών και νομικών δεσμεύσεων, για χρονικό διάστημα πέντε ετών από τη λήξη της συμβατικής περιόδου. Οι δικαιούχοι των εργασιών υποχρεούνται να υποβάλουν εκθέσεις και οικονομικές καταστάσεις, οι οποίες αναλύονται από την άποψη του περιεχομένου τους και της επιλεξιμότητας της δαπάνης σύμφωνα με το στόχο της κοινοτικής χρηματοδότησης και αφού ληφθούν υπόψη οι συμβατικές υποχρεώσεις και οι αρχές της οικονομίας και της υγιούς χρηματοοικονομικής διαχείρισης.

Στις χρηματοδοτικές συμβάσεις επισυνάπτονται πληροφορίες διοικητικής και οικονομικής φύσης που αποβλέπουν, κυρίως, στο να διευκρινίζουν ποιες είναι οι επιλέξιμες δαπάνες βάσει των συμβάσεων αυτών. Ανάλογα με την περίπτωση, η κοινοτική παρέμβαση μπορεί να περιοριστεί στην κάλυψη ορισμένων κατηγοριών δαπανών, πραγματικών, προσδιορίσιμων και επαληθεύσιμων στα λογιστικά βιβλία του δικαιούχου και αυτό για να διευκολυνθεί η επαλήθευση και ο έλεγχος (καθώς και η αξιολόγηση της επιλογής) των επιχορηγούμενων σχεδίων.

9. στοιχεια αναλυσησ κοστουσ-οφελουσ

9.1. Ποσοτικοποιημένοι ειδικοί στόχοι. πληθυσμός στόχος

Όπως αναφέρεται στο σχέδιο συμφωνίας, οι ειδικοί στόχοι του προγράμματος είναι οι ακόλουθοι:

- Ενθάρρυνση ενός φάσματος νεωτεριστικών και βιώσιμων δραστηριοτήτων συνεργασίας στην τριτοβάθμια εκπαίδευση και την επαγγελματική εκπαίδευση και κατάρτιση, με διαρκή επίδραση και με επίκεντρο τους σπουδαστές, ανάμεσα σε διάφορες περιφέρειες της Ευρωπαϊκής Κοινότητας και των Ηνωμένων Πολιτειών της Αμερικής.

- Ποιοτική βελτίωση της κινητικότητας των σπουδαστών και από τις δύο πλευρές του Ατλαντικού, με την προώθηση της διαφάνειας, της αμοιβαίας αναγνώρισης των περιόδων σπουδών και κατάρτισης και, όπου ενδείκνυται, της δυνατότητας μεταφοράς των ακαδημαϊκών μονάδων.

- Ενθάρρυνση της ανταλλαγής εμπειρογνωμοσύνης στον τομέα της ηλεκτρονικής μάθησης και της ανοικτής διδασκαλίας και τηλεδιδασκαλίας και της αποτελεσματικής τους χρήσης για την επέκταση του αντίκτυπου του προγράμματος.

- Προώθηση ή αύξηση των συμπράξεων μεταξύ ιδρυμάτων της τριτοβάθμιας εκπαίδευσης και της επαγγελματικής εκπαίδευσης και κατάρτισης, επαγγελματικών ενώσεων, δημοσίων αρχών, του ιδιωτικού τομέα και άλλων ενώσεων με τον αρμόζοντα τρόπο τόσο στην Ευρωπαϊκή Κοινότητα όσο και στις Ηνωμένες Πολιτείες της Αμερικής.

- Ενίσχυση της διάστασης τόσο της Ευρωπαϊκής Κοινότητας όσο και των Ηνωμένων Πολιτειών στην υπερατλαντική συνεργασία στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης.

- Συμπλήρωση των συναφών διμερών προγραμμάτων ανάμεσα στα κράτη μέλη της Ευρωπαϊκής Κοινότητας και τις Ηνωμένες Πολιτείες της Αμερικής, καθώς και άλλων προγραμμάτων και πρωτοβουλιών της Ευρωπαϊκής Κοινότητας και των Ηνωμένων Πολιτειών της Αμερικής.

Οι ειδικοί στόχοι του προγράμματος θα επιδιωχθούν μέσω των ακόλουθων ενεργειών:

(1) κοινά σχέδια τα οποία εκπονούνται από πολυμερείς κοινοπραξίες ΕΚ/ΗΠΑ ή ΕΚ/Καναδά. οι δραστηριότητες θα περιλαμβάνουν τη σύγκλιση ετήσιων συνεδριάσεων όλων των εταίρων, σε κάθε πλευρά του Ατλαντικού εναλλάξ, για να ενισχυθεί η ανάπτυξη των σχεδίων με την ανταλλαγή εμπειριών και ορθών πρακτικών. Περιορισμένη χρηματοδότηση για προπαρασκευαστικές ενέργειες και για την ανάπτυξη σχεδίων μπορεί επίσης να διατεθεί σε φερέλπιδες κοινοπραξίες προκειμένου να επεξεργαστούν περαιτέρω ιδέες τους, κυρίως όσον αφορά σχέδια στον τομέα της επαγγελματικής κατάρτισης και ιδιαίτερα καινοτόμα ή άλλα ενδιαφέροντα σχέδια.

(2) Παροχή υποτροφιών στα πλαίσια του προγράμματος Fulbright/Ευρωπαϊκής Ένωσης για τη μελέτη, την έρευνα και τη διδασκαλία θεμάτων σχετικών με την Ευρωπαϊκή Κοινότητα και τις σχέσεις ΕΚ/ΗΠΑ.

(3) Συμπληρωματικά μέτρα, όπως κοινά δοκιμαστικά σχέδια για την περαιτέρω ανάπτυξη της διατλαντικής συνεργασίας στην εκπαίδευση και την κατάρτιση, ανταλλαγή πληροφοριών, μέτρα για την εξασφάλιση μακροπρόθεσμης επίδρασης της διατλαντικής συνεργασίας, συμπεριλαμβανομένης της διάδοσης των αποτελεσμάτων και των επιτευγμάτων των μικτών κοινοπραξιών και μέτρα για τη διευκόλυνση της διάδοσης πληροφοριών σχετικά με το πρόγραμμα.

(4) Μέτρα τεχνικής υποστήριξης για την αποτελεσματική εφαρμογή του προγράμματος, συμπεριλαμβανομένων της διοργάνωσης συνεδριάσεων εταίρων των μικτών κοινοπραξιών και της διάδοσης πληροφοριών μέσα από τις ιστοσελίδες δημοσιεύσεων του προγράμματος.

Οι προβλεπόμενες δραστηριότητες απευθύνονται κυρίως στους σπουδαστές της τριτοβάθμιας εκπαίδευσης και της επαγγελματικής κατάρτισης, μέσω της ακαδημαϊκής κινητικότητας και των περιόδων μαθητείας, καθώς και μέσω των δραστηριοτήτων "εικονικής κινητικότητας".

Πρέπει να γίνουν προσπάθειες για διεύρυνση της πρόσβασης στις ενέργειες που υποστηρίζονται μέσω του προγράμματος, κυρίως στις ενέργειες που αφορούν την επαγγελματική κατάρτιση.

Κατά την εφαρμογή των σχεδίων μικτών κοινοπραξιών με χρήση εργαλείων επικοινωνίας του διαδικτύου, ο αριθμός σπουδαστών που θα συμμετάσχουν σε δραστηριότητες "εικονικής κινητικότητας" από την πατρίδα τους θα είναι κατά πολύ μεγαλύτερος

Προκειμένου να επιτύχουν ένα επιπλέον πολλαπλασιαστικό αποτέλεσμα, τα προγράμματα επιδιώκουν τη συμμετοχή του ακαδημαϊκού και διοικητικού προσωπικού της τριτοβάθμιας εκπαίδευσης και των ιδρυμάτων επαγγελματικής κατάρτισης, των επαγγελματικών ενώσεων, των δημόσιων αρχών, των επιχειρήσεων και άλλων οργανισμών που είναι πιθανόν να ενδιαφέρονται για τις διατλαντικές εταιρικές και θεσμικές σχέσεις.

Πρέπει να σημειωθεί ότι στα 43 σχέδια μικτών κοινοπραξιών ΕΕ-ΗΠΑ τα οποία είναι υπό εξέλιξη, το πρόγραμμα θα έχει επιτύχει την άμεση συμμετοχή περίπου 2000 σπουδαστών από την ΕΕ σε διατλαντικές ανταλλαγές.

9.2. Αιτιολόγηση της κοινοτικής παρέμβασης

Το πρόγραμμα συνεργασίας που θεσπίστηκε με τη συμφωνία μεταξύ της Ευρωπαϊκής Κοινότητας και των ΗΠΑ (στη συνέχεια: "το πρόγραμμα") προσφέρει ένα πεδίο ανταλλαγής ορθών πρακτικών, κοινής αναζήτησης απαντήσεων στις προκλήσεις που θέτει η αναδυόμενη οικονομία που βασίζεται στη γνώση και δοκιμής κοινοτικών στρατηγικών και μεθοδολογιών στον τομέα της εκπαίδευσης και της επαγγελματικής κατάρτισης. ενθαρρύνει επίσης τα ιδρύματα της Ευρωπαϊκής Κοινότητας σε μια άμιλλα αναζήτησης αριστείας στην παροχή εκπαίδευσης και επαγγελματικής κατάρτισης, πέρα από τα σύνορα της ΕΚ.

Το πρόγραμμα συμπληρώνει και διαφοροποιεί την κοινοτική συνεργασία και τις διμερείς συμφωνίες που υφίστανται στους εν λόγω τομείς, μεταξύ των ΗΠΑ και των κρατών μελών.

Όπως διαπιστώνεται στα συμπεράσματα της έκθεσης της εξωτερικής αξιολόγησης, του Αυγούστου 1999, η παρούσα εστίαση στο σπουδαστή και η προσέγγιση βάσει ενός πολυμερούς δικτύου αποδείχθηκαν ένα πολύτιμο εργαλείο συνεργασίας, για τη διεύρυνση του πεδίου των ενεργειών και τη βελτίωση της ποιότητας, σε σχέση με τα διμερή προγράμματα. Απαιτείται μια πιο αποφασιστική κοινοτική παρέμβαση για την ανάπτυξη της διατλαντικής συνεργασίας στον τομέα της επαγγελματικής κατάρτισης. Η συνεργασία αυτή θα βασίζεται στην υπάρχουσα ενδοκοινοτική εμπειρία.

Το πρόγραμμα θα συνεχίσει να συμβάλλει στην επέκταση της αναγνώρισης περιόδων σπουδών και κατάρτισης και στις δύο πλευρές του Ατλαντικού και να προσφέρει ένα κοινοτικό πλαίσιο πειραματισμού για καινοτόμες ενέργειες συνεργασίας, από πλευράς ποικιλότητας όσον αφορά τους συμμετέχοντες, τα θέματα και τις μορφές συνεργασίας.

Το πρόγραμμα θα εξακολουθήσει να αποτελεί μια από τις πλέον ορατές, συγκεκριμένες και θετικές συνεισφορές στη διατλαντική πολιτική της Ευρωπαϊκής Κοινότητας. Θα παρέχει ένα πλαίσιο για τη συμπερίληψη της εκπαίδευσης και της επαγγελματικής κατάρτισης σε ενέργειες συνεργασίας, που θα ωφελούν άμεσα τους πολίτες της ΕΚ και των ΗΠΑ, υλοποιώντας έτσι έναν από τους στόχους της νέας διατλαντικής ατζέντας, του 1995, και του κοινού σχεδίου δράσης ΕΚ/ΗΠΑ: τη δημιουργία επαφών μεταξύ των πολιτών και από τις δύο πλευρές του Ατλαντικού.

9.3. Παρακολούθηση και αξιολόγηση της ενέργειας

Το άρθρο 7 της συμφωνίας προβλέπει ότι το πρόγραμμα παρακολουθείται και αξιολογείται με τον αρμόζοντα τρόπο σε βάση συνεργασίας. Αυτό επιτρέπει, ανάλογα με τις ανάγκες, τον επαναπροσανατολισμό των δραστηριοτήτων υπό το πρίσμα των αναγκών ή των ευκαιριών που εμφανίζονται κατά τη διάρκεια της εφαρμογής του.

Η συνεχής παρακολούθηση του προγράμματος βασίζεται στις πληροφορίες που διαθέτει άμεσα η Επιτροπή (κυρίως δεδομένα που προέρχονται από υποστηριζόμενα σχέδια). Οι δικαιούχοι υποχρεώνονται να υποβάλλουν εκθέσεις δραστηριοτήτων και ετήσιες χρηματοοικονομικές εκθέσεις και κατά περίπτωση ενδιάμεσες, συμπεριλαμβανομένων των κριτηρίων δεικτών απόδοσης που ορίζονται στη διαδικασία επιλογής. Θα διεξάγονται επιτόπιοι έλεγχοι, ως ενδείκνυται.

Θα πραγματοποιείται εργαστήριο στο οποίο θα συμμετέχουν όλοι οι εταίροι ΣΜΚ, τον έναν χρόνο στη μία και τον άλλο στην άλλη πλευρά του Ατλαντικού, για την παρακολούθηση της προόδου και τη συζήτηση των κοινών προβλημάτων, των προκλήσεων και των ορθών πρακτικών. Στις συνεδριάσεις της κοινής επιτροπής και στις εκθέσεις θα αναλύονται και θα συζητούνται όλες οι δραστηριότητες.

Το 2003 θα πραγματοποιηθεί εξωτερική αξιολόγηση των ΣΜΚ και θα υποβληθεί έκθεση στο Συμβούλιο και στο Κοινοβούλιο το 2004.

10. διοικητικεσ δαπανεσ (τμημα III, μεροσ Α του προϋπολογισμου)

Οι ανάγκες σε ανθρώπινο δυναμικό θα καλυφθούν από τη ΓΔ EAC.

10.1. Επιπτώσεις για το προσωπικό

Για την εκτέλεση της δράσης θα χρησιμοποιηθεί υπάρχον προσωπικό, ως εξής:

>ΘΕΣΗ ΠIΝΑΚΑ>

10.2. Δημοσιονομικές επιπτώσεις του ανθρώπινου δυναμικού (σε ευρώ)

>ΘΕΣΗ ΠIΝΑΚΑ>

10.3. Άλλες λειτουργικές δαπάνες (σε ευρώ)

>ΘΕΣΗ ΠIΝΑΚΑ>

* Κόστος ανά μονάδα

Οι δαπάνες θα καλυφθούν από τον ετήσιο προϋπολογισμό της ΓΔ EAC.

Ο αριθμός των αποστολών υπολογίζεται ως εξής:

- Στις ΗΠΑ: 3 συνεδριάσεις της μικτής επιτροπής x 2 μόνιμους υπαλλήλους. 2 συνεδριάσεις για την επιλογή σχεδίων x 2 μόνιμους υπαλλήλους. 1 εκδήλωση επαγγελματικής κατάρτισης στις ΗΠΑ x 2 μόνιμους υπαλλήλους (μια δεύτερη εκδήλωση θα φιλοξενηθεί στην ΕΚ).

- Στην ΕΚ: 2 επιτόπιες επισκέψεις παρακολούθησης ανά έτος x 1 μόνιμο υπάλληλο. 1 αποστολή πληροφόρησης/διάδοσης x 1 μόνιμο υπάλληλο (σημ.: το πρόγραμμα εφαρμόζεται χωρίς εξωτερική τεχνική υποστήριξη).

Ο αριθμός των συνεδριάσεων A-7030 υπολογίζεται ως εξής:

2 συνεδριάσεις εμπειρογνωμόνων τριτοβάθμιας εκπαίδευσης/επαγγελματικής κατάρτισης ανά έτος.

ΠΑΡΑΡΤΗΜΑ

ΣΥΜΦΩΝΙΑ ΜΕΤΑΞΥ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΚΑΙ ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ ΓΙΑ ΤΗΝ ΑΝΑΝΕΩΣΗ ΠΡΟΓΡΑΜΜΑΤΟΣ ΣΥΝΕΡΓΑΣΙΑΣ ΣΤΟΝ ΤΟΜΕΑ ΤΗΣ ΤΡΙΤΟΒΑΘΜΙΑΣ ΕΚΠΑΙΔΕΥΣΗΣ ΚΑΙ ΤΗΣ ΕΠΑΓΓΕΛΜΑΤΙΚΗΣ ΕΚΠΑΙΔΕΥΣΗΣ ΚΑΙ ΚΑΤΑΡΤΙΣΗΣ

Η ΕΥΡΩΠΑΪΚΗ ΚΟΙΝΟΤΗΤΑ

αφενός, και

ΟΙ ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ,

αφετέρου,

στο εξής αποκαλούμενες συλλογικά «τα μέρη»,

ΔΙΑΠΙΣΤΩΝΟΝΤΑΣ ότι στην υπερατλαντική διακήρυξη που εξέδωσε η Ευρωπαϊκή Κοινότητα και τα κράτη μέλη της και η κυβέρνηση των Ηνωμένων Πολιτειών της Αμερικής, το Νοέμβριο του 1990 γίνεται σαφής αναφορά στην ενίσχυση της αμοιβαίας συνεργασίας σε διάφορους τομείς που αφορούν άμεσα την παρούσα και τη μελλοντική ευημερία των πολιτών τους, όπως ανταλλαγές και κοινά σχέδια στον τομέα της εκπαίδευσης και του πολιτισμού, συμπεριλαμβανομένων των ανταλλαγών ακαδημαϊκών και νέων.

ΛΑΜΒΑΝΟΝΤΑΣ ΥΠΟΨΗ ότι η έγκριση και η εφαρμογή της συμφωνίας του 1995 μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την κατάρτιση προγράμματος συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης θέτουν σε εφαρμογή τις συμβατικές υποχρεώσεις της υπερατλαντικής διακήρυξης και αποτελούν παραδείγματα εξαιρετικά επιτυχημένης και οικονομικά συμφέρουσας συνεργασίας.

ΔΙΑΠΙΣΤΩΝΟΝΤΑΣ ότι η νέα υπερατλαντική ατζέντα, που εγκρίθηκε στη διάσκεψη κορυφής των ΕΕ-ΗΠΑ το Δεκέμβριο του 1995 στη Μαδρίτη, αναφέρεται στη δράση IV - δημιουργία διατλαντικών γεφυρών - στη συμφωνία των ΕΚ/ΗΠΑ για την κατάρτιση προγράμματος συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης ως πιθανό καταλύτη για ένα ευρύ φάσμα νεωτεριστικών δραστηριοτήτων συνεργασίας με άμεσο όφελος για τους σπουδαστές και τους εκπαιδευτικούς και αναφέρεται στην εισαγωγή των νέων τεχνολογιών στις αίθουσες διδασκαλίας, που θα συνδέσουν τα εκπαιδευτικά ιδρύματα στις Ηνωμένες Πολιτείες της Αμερικής με εκείνα στην Ευρωπαϊκή Ένωση και θα ενθαρρύνουν την αμοιβαία διδασκαλία των γλωσσών, της ιστορίας και του πολιτισμού τους.

ΑΝΑΓΝΩΡΙΖΟΝΤΑΣ την καθοριστική συμβολή της εκπαίδευσης και της κατάρτισης στην ανάπτυξη ανθρώπινου δυναμικού ικανού να συμμετέχει στην παγκόσμια οικονομία που βασίζεται στη γνώση.

ΑΠΟΔΕΧΟΜΕΝΕΣ ότι η συνεργασία στον τομέα της τριτοβάθμιας εκπαίδευσης και της επαγγελματικής κατάρτισης πρέπει να συμπληρώνει άλλες σχετικές πρωτοβουλίες για συνεργασία μεταξύ της Ευρωπαϊκής Κοινότητας και των Ηνωμένων Πολιτειών της Αμερικής.

ΔΙΑΠΙΣΤΩΝΟΝΤΑΣ ότι το υπερατλαντικό συνέδριο με τίτλο "Γεφυρώνοντας τον Ατλαντικό: δεσμοί μεταξύ των λαών" το 1997 υπογράμμισε τη δυνατότητα συνεργασίας ανάμεσα στην Ευρωπαϊκή Κοινότητα και τις Ηνωμένες Πολιτείες της Αμερικής στον τομέα της ανεπίσημης εκπαίδευσης.

AΝΑΓΝΩΡΙΖΟΝΤΑΣ τη σημασία της διασφάλισης συμπληρωματικότητας με συναφείς πρωτοβουλίες που διεξάγονται στον τομέα της τριτοβάθμιας εκπαίδευσης και της επαγγελματικής κατάρτισης από διεθνείς οργανισμούς που δραστηριοποιούνται σε αυτούς τους τομείς όπως ο ΟΟΣΑ, η UNESCO και το Συμβούλιο της Ευρώπης.

ΑΠΟΔΕΧΟΜΕΝΕΣ ότι τα μέρη έχουν κοινό συμφέρον από τη μεταξύ τους συνεργασία στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης.

ΑΝΑΜΕΝΟΝΤΑΣ να αποκομίσουν αμοιβαία οφέλη από τις δραστηριότητες συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης.

ΑΠΟΔΕΧΟΜΕΝΕΣ την ανάγκη να διευρυνθεί η πρόσβαση στις δραστηριότητες που υποστηρίζονται από την παρούσα συμφωνία, ιδίως τις δραστηριότητες στον τομέα της επαγγελματικής εκπαίδευσης και κατάρτισης.

ΕΠΙΘΥΜΩΝΤΑΣ τη δημιουργία μιας επίσημης βάσης για διαρκή συνεργασία στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης.

ΣΥΜΦΩΝΗΣΑΝ ΤΑ ΑΚΟΛΟΥΘΑ:

Άρθρο 1

Σκοπός

Η παρούσα συμφωνία ανανεώνει το πρόγραμμα συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης (το οποίο στο εξής θα αποκαλείται «το πρόγραμμα») που καταρτίστηκε αρχικά στο πλαίσιο της συμφωνίας του 1995 μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την κατάρτιση προγράμματος συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης.

Άρθρο 2

Ορισμοί

Για το σκοπό της παρούσας συμφωνίας:

1. «ίδρυμα τριτοβάθμιας εκπαίδευσης» σημαίνει κάθε ίδρυμα, σύμφωνα με τους ισχύοντες νόμους ή πρακτικές, που προσφέρει τίτλους ή διπλώματα επιπέδου τριτοβάθμιας εκπαίδευσης, όπως και εάν ονομάζεται αυτό το ίδρυμα.

2. «ίδρυμα επαγγελματικής εκπαίδευσης και κατάρτισης» σημαίνει κάθε είδους δημόσιος, ημιδημόσιος ή ιδιωτικός φορέας, που ανεξάρτητα από την ονομασία του, σύμφωνα με τους ισχύοντες νόμους και πρακτικές, σχεδιάζει ή αναλαμβάνει επαγγελματική εκπαίδευση ή κατάρτιση, περαιτέρω επαγγελματική κατάρτιση, επιμόρφωση στην επαγγελματική κατάρτιση ή επανεκπαίδευση. και

3. «σπουδαστές» σημαίνει όλα τα άτομα που παρακολουθούν τμήματα εκπαίδευσης ή κατάρτισης ή προγράμματα που διοργανώνονται από ιδρύματα τριτοβάθμιας εκπαίδευσης ή ιδρύματα επαγγελματικής εκπαίδευσης και κατάρτισης όπως ορίζονται στο παρόν άρθρο.

Άρθρο 3

Στόχοι

Οι στόχοι του προγράμματος είναι:

1. η προώθηση της αμοιβαίας κατανόησης μεταξύ των λαών της Ευρωπαϊκής Κοινότητας και των Ηνωμένων Πολιτειών της Αμερικής, συμπεριλαμβανομένης της ευρύτερης γνώσης των γλωσσών, των πολιτισμών και των θεσμών τους.

2. η βελτίωση της ποιότητας της ανάπτυξης του ανθρώπινου δυναμικού τόσο στην Ευρωπαϊκή Κοινότητα όσο και στις Ηνωμένες Πολιτείες της Αμερικής, συμπεριλαμβανομένης της απόκτησης των δεξιοτήτων που απαιτούνται για την αντιμετώπιση των προκλήσεων της παγκόσμιας οικονομίας που βασίζεται στη γνώση.

3. η ενθάρρυνση ενός φάσματος νεωτεριστικών και βιώσιμων δραστηριοτήτων συνεργασίας στην τριτοβάθμια εκπαίδευση και την επαγγελματική εκπαίδευση και κατάρτιση, με διαρκή επίδραση και με επίκεντρο τους σπουδαστές, ανάμεσα σε διάφορες περιφέρειες της Ευρωπαϊκής Κοινότητας και των Ηνωμένων Πολιτειών της Αμερικής.

4. η ποιοτική βελτίωση της κινητικότητας των σπουδαστών και από τις δύο πλευρές του Ατλαντικού, με την προώθηση της διαφάνειας, της αμοιβαίας αναγνώρισης των περιόδων σπουδών και κατάρτισης, και όπου ενδείκνυται, της δυνατότητας μεταφοράς των ακαδημαϊκών μονάδων.

5. η ενθάρρυνση της ανταλλαγής εμπειρογνωμοσύνης στον τομέα της ηλεκτρονικής μάθησης και της ανοικτής διδασκαλίας και τηλεδιδασκαλίας και της αποτελεσματικής τους χρήσης για την επέκταση του αντίκτυπου του προγράμματος.

6. η προώθηση ή η αύξηση των συμπράξεων μεταξύ ιδρυμάτων της τριτοβάθμιας εκπαίδευσης και της επαγγελματικής εκπαίδευσης και κατάρτισης, επαγγελματικών ενώσεων, δημοσίων αρχών, του ιδιωτικού τομέα και άλλων ενώσεων με τον αρμόζοντα τρόπο τόσο στην Ευρωπαϊκή Κοινότητα όσο και στις Ηνωμένες Πολιτείες της Αμερικής.

7. η ενίσχυση της διάστασης τόσο της Ε.Κ. όσο και των ΗΠΑ στην υπερατλαντική συνεργασία στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης. και

8. η συμπλήρωση των συναφών διμερών προγραμμάτων ανάμεσα στα κράτη μέλη της Ευρωπαϊκής Κοινότητας και τις Ηνωμένες Πολιτείες της Αμερικής, καθώς και άλλων προγραμμάτων και πρωτοβουλιών της Ε.Κ. και των ΗΠΑ.

Άρθρο 4

Αρχές

Η συνεργασία σύμφωνα με την παρούσα συμφωνία διέπεται από τις ακόλουθες αρχές:

1. πλήρης σεβασμός των καθηκόντων των κρατών μελών της Ευρωπαϊκής Κοινότητας και των Ηνωμένων Πολιτειών της Αμερικής, καθώς και της αυτονομίας των ιδρυμάτων της τριτοβάθμιας εκπαίδευσης και της επαγγελματικής εκπαίδευσης και κατάρτισης.

2. αμοιβαίο όφελος από τις δραστηριότητες που διεξάγονται βάσει της παρούσας συμφωνίας.

3. αποτελεσματική παροχή αρχικού κεφαλαίου για ένα ευρύ φάσμα νεωτεριστικών σχεδίων, τα οποία δημιουργούν νέες δομές και δεσμούς, έχουν πολλαπλασιαστικό αποτέλεσμα μέσω της συνεπούς και αποτελεσματικής διάδοσης των αποτελεσμάτων, είναι μακροπρόθεσμα βιώσιμα χωρίς τη συνεχιζόμενη υποστήριξη του προγράμματος και όπου ενέχεται η κινητικότητα των σπουδαστών, παρέχουν αμοιβαία αναγνώριση των περιόδων σπουδών και κατάρτισης και όπου ενδείκνυται, τη δυνατότητα μεταφοράς των ακαδημαϊκών μονάδων.

4. ευρεία συμμετοχή των διαφόρων κρατών μελών της Ευρωπαϊκής Κοινότητας και των Ηνωμένων Πολιτειών της Αμερικής.

5. αναγνώριση της πλήρους πολιτιστικής, κοινωνικής και οικονομικής πολυμορφίας της Ευρωπαϊκής Κοινότητας και των Ηνωμένων Πολιτειών της Αμερικής. και

6. επιλογή των σχεδίων σε ανταγωνιστική βάση, λαμβάνοντας υπόψη τις ανωτέρω αρχές.

Άρθρο 5

Ενέργειες του προγράμματος

Το πρόγραμμα θα υλοποιηθεί μέσω των ενεργειών που περιγράφονται στο παράρτημα, που αποτελεί αναπόσπαστο τμήμα της παρούσας συμφωνίας.

Άρθρο 6

Μεικτή επιτροπή

1. Συγκροτείται μια μεικτή επιτροπή η οποία αποτελείται από ισάριθμους εκπροσώπους κάθε μέρους.

2. Αποστολή της μεικτής επιτροπής είναι

α) η επισκόπηση των δραστηριοτήτων συνεργασίας που προβλέπονται από την παρούσα συμφωνία.

β) και η υποβολή ετήσιας έκθεσης στα μέρη σχετικά με το επίπεδο, την κατάσταση και την αποτελεσματικότητα των δραστηριοτήτων συνεργασίας που αναπτύσσονται βάσει της παρούσας συμφωνίας.

3. Η μεικτή επιτροπή συνεδριάζει τουλάχιστον κάθε δύο έτη και οι συνεδριάσεις αυτές διεξάγονται εκ περιτροπής στην Ευρωπαϊκή Κοινότητα και στις Ηνωμένες Πολιτείες της Αμερικής. Άλλες συνεδριάσεις μπορούν να διεξάγονται μετά από αμοιβαία συμφωνία.

4. Οι αποφάσεις της μεικτής επιτροπής λαμβάνονται με ομοφωνία. Σε κάθε συνεδρίαση συντάσσονται πρακτικά που περιλαμβάνουν την καταγραφή των αποφάσεων και των κύριων σημείων της συζήτησης. Τα πρακτικά αυτά εγκρίνονται από τα άτομα που επιλέγονται από κάθε πλευρά για να προεδρεύσουν από κοινού στη συνεδρίαση και, μαζί με την ετήσια έκθεση, τίθενται στη διάθεση των αρμόδιων υπαλλήλων του κάθε μέρους σε υπουργικό επίπεδο.

Άρθρο 7

Επίβλεψη και αξιολόγηση

Το πρόγραμμα παρακολουθείται και αξιολογείται με τον αρμόζοντα τρόπο σε βάση συνεργασίας. Αυτό επιτρέπει, ανάλογα με τις ανάγκες, τον επαναπροσανατολισμό των δραστηριοτήτων υπό το πρίσμα των αναγκών ή των ευκαιριών που εμφανίζονται κατά τη διάρκεια της εφαρμογής του.

Άρθρο 8

Χρηματοδότηση

1. Οι δραστηριότητες σύμφωνα με την παρούσα συμφωνία υπόκεινται στη διαθεσιμότητα κονδυλίων, στους ισχύοντες νόμους και ρυθμίσεις καθώς και στις πολιτικές και στα προγράμματα της Ευρωπαϊκής Κοινότητας και των Ηνωμένων Πολιτειών της Αμερικής. Η χρηματοδότηση πραγματοποιείται στο μέτρο του δυνατού βάσει μιας συνολικής αντιστοίχισης των κονδυλίων ανάμεσα στα μέρη. Τα μέρη προσπαθούν να προσφέρουν δραστηριότητες του προγράμματος συγκρίσιμες σε οφέλη και πεδίο εφαρμογής.

2. Οι δαπάνες της μεικτής επιτροπής ή εξ ονόματός της, επιβαρύνουν το μέρος έναντι του οποίου τα μέλη είναι υπεύθυνα. Οι δαπάνες που συνδέονται άμεσα με τις συνεδριάσεις της μεικτής επιτροπής, εκτός από τα οδοιπορικά και τα έξοδα διανομής, επιβαρύνουν το μέρος υποδοχής.

Άρθρο 9

Είσοδος προσωπικού

Κάθε μέρος προβαίνει σε όλες τις αναγκαίες ενέργειες για να διευκολύνει την είσοδο στο έδαφός του και την έξοδο από αυτό του προσωπικού, των σπουδαστών, του υλικού και του εξοπλισμού του άλλου μέρους που συμμετέχει ή χρησιμοποιείται στις δραστηριότητες συνεργασίας βάσει της παρούσας συμφωνίας.

Άρθρο 10

Άλλες συμφωνίες

Η παρούσα συμφωνία δεν αντικαθιστά ούτε επηρεάζει κατά οποιονδήποτε τρόπο άλλες συμφωνίες ή δραστηριότητες που διεξάγονται μεταξύ οποιουδήποτε κράτους μέλους της Ευρωπαϊκής Κοινότητας και των Ηνωμένων Πολιτειών της Αμερικής στους καλυπτόμενους τομείς.

Άρθρο 11

Εδαφική εφαρμογή της παρούσας συμφωνίας

Η παρούσα συμφωνία εφαρμόζεται, αφενός, στα εδάφη στα οποία εφαρμόζεται η συνθήκη για την ίδρυση της Ευρωπαϊκής Κοινότητας, υπό τους όρους που προβλέπει η συνθήκη αυτή και, αφετέρου, στο έδαφος των Ηνωμένων Πολιτειών της Αμερικής.

Άρθρο 12

Έναρξη ισχύος και καταγγελία

1. Η παρούσα συμφωνία αρχίζει να ισχύει την 1η Ιανουαρίου 2001 ή την πρώτη ημέρα του μήνα που ακολουθεί την ημερομηνία κατά την οποία τα μέρη γνωστοποιούν το ένα στο άλλο γραπτώς ότι έχουν πληρωθεί οι νόμιμες προϋποθέσεις τους για την έναρξη ισχύος της παρούσας συμφωνίας, ανάλογα με το ποια ημερομηνία είναι μεταγενέστερη. Η παρούσα συμφωνία υποκαθιστά πλήρως τη συμφωνία του 1995 μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την κατάρτιση προγράμματος συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης.

2. Η παρούσα συμφωνία ισχύει για πέντε χρόνια και μπορεί να παραταθεί ή να τροποποιηθεί με αμοιβαία γραπτή συμφωνία. Οι τροποποιήσεις ή παρατάσεις αρχίζουν να ισχύουν την πρώτη ημέρα του μήνα που ακολουθεί την ημερομηνία κατά την οποία τα μέρη γνωστοποιούν το ένα στο άλλο γραπτώς ότι έχουν πληρωθεί οι προϋποθέσεις τους για την έναρξη ισχύος της συμφωνίας που προβλέπει τις εν λόγω τροποποιήσεις ή τις παρατάσεις.

3. Η παρούσα συμφωνία μπορεί να καταγγελθεί οποτεδήποτε από κάθε μέρος, ύστερα από έγγραφη προειδοποίηση δώδεκα μηνών. Η εκπνοή ή η καταγγελία της παρούσας συμφωνίας δεν επηρεάζει την ισχύ ή τη διάρκεια οποιωνδήποτε προηγούμενων διακανονισμών οι οποίοι έγιναν βάσει αυτής.

Άρθρο 13

Η παρούσα συμφωνία συντάσσεται εις διπλούν στην αγγλική, γαλλική, δανική, ελληνική, ισπανική, ιταλική, ολλανδική, πορτογαλική, σουηδική και φινλανδική γλώσσα, και όλα τα κείμενα είναι εξίσου αυθεντικά.

Εις πίστωση των ανωτέρω οι υπογράφοντες πληρεξούσιοι, δεόντως εξουσιοδοτημένοι προς τούτο, έθεσαν την υπογραφή τους κάτω από την παρούσα συμφωνία.

ΕΓΙΝΕ στις . . ........ στις ...............................2000

ΓΙΑ ΤΗΝ ΕΥΡΩΠΑΪΚΗ ΚΟΙΝΟΤΗΤΑ

ΓΙΑ ΤΗΝ ΚΥΒΕΡΝΗΣΗ ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ

ΠΑΡΑΡΤΗΜΑ

ΕΝΕΡΓΕΙΕΣ

Ενέργεια 1: Σχέδια ενωμένων κοινοπραξιών ΕΚ/ΗΠΑ

1. Τα μέρη υποστηρίζουν τα ιδρύματα της τριτοβάθμιας εκπαίδευσης και της επαγγελματικής εκπαίδευσης και κατάρτισης που αποτελούν ενωμένες κοινοπραξίες ΕΚ/ΗΠΑ με σκοπό την ανάληψη κοινών σχεδίων στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης. Η Ευρωπαϊκή Κοινότητα θα παρέχει υποστήριξη για τη χρήση εταίρων κοινοπραξιών από την Ευρωπαϊκή Κοινότητα. οι Ηνωμένες Πολιτείες της Αμερικής θα παρέχουν υποστήριξη στους εταίρους κοινοπραξιών των Ηνωμένων Πολιτειών.

2. Κάθε ενωμένη κοινοπραξία πρέπει να έχει τουλάχιστον τρεις ενεργούς εταίρους από κάθε πλευρά από τουλάχιστον τρία διαφορετικά κράτη μέλη της Ευρωπαϊκής Κοινότητας και τρεις διαφορετικές Πολιτείες των Ηνωμένων Πολιτειών της Αμερικής.

3. Κάθε ενωμένη κοινοπραξία πρέπει κατά κανόνα να περιλαμβάνει κινητικότητα των σπουδαστών και από τις δύο πλευρές του Ατλαντικού, έχοντας ως στόχο την ισότητα στη ροή προς κάθε κατεύθυνση και πρέπει να προβλέπει επαρκή γλωσσική και πολιτιστική προπαρασκευή.

4. Οι δραστηριότητες θεσμικής συνεργασίας μιας κοινοπραξίας υποστηρίζονται με αρχικό κεφάλαιο για μέγιστη περίοδο τριών ετών. Οι προπαρασκευαστικές δραστηριότητες και οι δραστηριότητες ανάπτυξης των σχεδίων μπορούν να υποστηριχθούν για περίοδο έως ένα έτος.

5. Οι αρμόδιες αρχές κάθε πλευράς συμφωνούν αμοιβαία για τους επιλέξιμους θεματικούς τομείς των ενωμένων κοινοπραξιών ΕΚ/ΗΠΑ.

6. Οι επιλέξιμες για υποστήριξη δραστηριότητες των σχεδίων μπορούν να περιλαμβάνουν:

α) προπαρασκευαστικές δραστηριότητες ή ανάπτυξη σχεδίων.

β) ανάπτυξη οργανωτικών πλαισίων για την κινητικότητα σπουδαστών, συμπεριλαμβανομένης της πρακτικής άσκησης, που παρέχουν επαρκή γλωσσική προπαρασκευή και πλήρη ακαδημαϊκή αναγνώριση από τα συνεργαζόμενα ιδρύματα.

γ) θεσμικές ανταλλαγές σπουδαστών, διδακτικού προσωπικού, εκπαιδευτών και διοικητικών και άλλων σχετικών εμπειρογνωμόνων.

δ) κοινό σχεδιασμό και διάδοση καινοτόμων προγραμμάτων σπουδών, συμπεριλαμβανομένων διδακτικού υλικού, μεθόδων και μαθημάτων σπονδυλωτής διδασκαλίας.

ε) κοινό σχεδιασμό και διάδοση νέας μεθοδολογίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης, που θα περιλαμβάνει τη χρήση της τεχνολογίας της πληροφορίας και της επικοινωνίας, την ηλεκτρονική μάθηση και την ανοικτή διδασκαλία και την τηλεδιδασκαλία.

στ) σύντομα εντατικά προγράμματα ελάχιστης διάρκειας τριών εβδομάδων αρκεί να αποτελούν αναπόσπαστο τμήμα του προγράμματος σπουδών ή κατάρτισης.

ζ) ανάθεση διδακτικών καθηκόντων σε ένα υπερατλαντικό συνεργαζόμενο ίδρυμα που υποστηρίζει την ανάπτυξη προγράμματος σπουδών του σχεδίου. και

η) άλλα νεωτεριστικά σχέδια που έχουν ως στόχο τη βελτίωση της ποιότητας της υπερατλαντικής συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης και την επίτευξη τουλάχιστον ενός από τους στόχους που ορίζονται στο άρθρο 3 της παρούσας συμφωνίας.

Ενέργεια 2: Πρόγραμμα Fulbright / Ευρωπαϊκής Ένωσης

Τα μέρη παρέχουν υποτροφίες για μελέτες, έρευνα και διδασκαλία σε θέματα που αφορούν την Ευρωπαϊκή Κοινότητα και τις σχέσεις ΕΚ/ΗΠΑ. Υποτροφίες θα παρέχονται από το πρόγραμμα Fulbright / Ευρωπαϊκής Ένωσης.

Ενέργεια 3: Συμπληρωματικές δραστηριότητες

Τα μέρη μπορεί να προσφέρουν ένα περιορισμένο αριθμό συμπληρωματικών δραστηριοτήτων σύμφωνα με τους στόχους της συμφωνίας, που περιλαμβάνουν ανταλλαγές εμπειρίας και άλλες μορφές κοινών ενεργειών στους τομείς της εκπαίδευσης και της κατάρτισης.

ΔΙΑΧΕΙΡΙΣΗ ΤΟΥ ΠΡΟΓΡΑΜΜΑΤΟΣ

Η διαχείριση των ενεργειών γίνεται από τους αρμόδιους υπαλλήλους κάθε μέρους. Τα καθήκοντα αυτά μπορεί να περιλαμβάνουν:

1. την επιλογή των κανόνων και διαδικασιών για την υποβολή προτάσεων, συμπεριλαμβανομένης της επεξεργασίας κοινών κατευθυντήριων γραμμών για τους αιτούντες.

2. την κατάρτιση χρονοδιαγράμματος για τη δημοσίευση προσκλήσεων για υποβολή προτάσεων, την υποβολή και την επιλογή των προτάσεων.

3. την παροχή πληροφοριών σχετικά με το πρόγραμμα και την εφαρμογή του.

4. τον ορισμό ακαδημαϊκών συμβούλων και εμπειρογνωμόνων.

5. συστάσεις προς τις αρμόδιες αρχές κάθε μέρους σχετικά με τα σχέδια που προτείνεται να χρηματοδοτηθούν.

6. τη χρηματοοικονομική διαχείριση. και

7. την προώθηση μιας συνεργατικής προσέγγισης όσον αφορά την παρακολούθηση και αξιολόγηση τους προγράμματος.

ΜΕΤΡΑ ΠΟΥ ΑΦΟΡΟΥΝ ΤΗΝ ΤΕΧΝΙΚΗ ΥΠΟΣΤΗΡΙΞΗ

Σύμφωνα με το παρόν πρόγραμμα, τα κονδύλια μπορούν να χρησιμοποιηθούν για την πληρωμή υπηρεσιών που είναι απαραίτητες για την υλοποίηση του προγράμματος. Συγκεκριμένα, τα μέρη μπορούν να προσφύγουν σε εμπειρογνώμονες. μπορούν να διοργανώσουν σεμινάρια, συνέδρια ή άλλες συνεδριάσεις που πιθανόν να διευκολύνουν την υλοποίηση του προγράμματος. και μπορεί να αναλάβουν δραστηριότητες αξιολόγησης, ενημέρωσης, δημοσίευσης και διάδοσης.